ไฟแนนซ์ทูเดย์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

....ช.ชดา
...l...สุภัค ศิวะรักษ์ ซีอีโอธนาคารซีไอเอ็มบี ไทย แอบเซ็นสัญญาปล่อยกู้ให้กับลูกค้าไม่หยุดหย่อน ตั้งแต่มานั่งเป็นผู้บริหารแบงก์ แม้ไม่มีการแถลงข่าวปล่อยกู้อย่างครึกโครม แต่บอร์ดแบงก์รู้ดีว่าลูกค้าหลายรายที่มากู้เงินจากแบงก์นั้น เป็นแฟนพันธุ์แท้ของ ดร.แซม ที่ตามมาจากตอนอยู่ที่แบงก์ทหารไทยโน่นแน่ะ
...l...เป็นเอ็มดีแบงก์คนเดียวที่ผู้ถือหุ้นใหม่ เกรงใจ๊...เกรงใจ ธงชัย อานันโทไทย แม้จะมีการเปลี่ยนชื่อแบงก์อย่างเป็นทางการจากธนาคารสินเอเซียมาเป็นธนาคารไอซีบีซี ไทย แล้ว แต่ผู้ถือหุ้นใหญ่จากจีนยังแฮปปี้กับผู้บริหารคนนี้ เพราะยามนี้หาตัวเอ็มดีแบงก์ฝีมือดียากกว่างมเข็มในมหาสมุทร ดูอย่างธนาคารกสิกรไทยนั่นไง เมื่อ กฤษฎา ล่ำซำ รองกรรมการผู้จัดการแบงก์ ปฏิเสธขอไม่รับตำแหน่งอย่างยืนกระต่ายขาเดียว ก็หาคนไม่ได้ สุดท้ายใช้ปรับโครงสร้างแทน ไม่ต้องตั้งกันล่ะกรรมการผู้จัดการ
...l...ว่าถึงแบงก์ซีไอเอ็มบี ไทย กับ แบงก์ไอซีบีซี ไทย ทำเอาสื่อเวียนหัว เพราะชื่อคล้ายกันมาก ขนาด ช.ชดา ยังต้องคอยระวังเวลาเขียนถึง กลัวใส่ชื่อผิดๆ ถูกๆ 
...l...เสียดายอดีตนักเรียนทุนแบงก์ชาติ สมพร จิตเป็นธม รองกรรมการผู้จัดการฝ่ายต่างประเทศ เอ็กซิมแบงก์ พี่ชายแท้ๆ ของ สมบูรณ์ จิตเป็นธม ผู้อำนวยการฝ่ายนโยบายความเสี่ยงจากแบงก์ชาติ ฝีมือดีและคุณสมบัติเหมาะเหม็งเป็นเอ็มดีเอ็กซิมแบงก์ได้อย่างสบาย แต่ไม่มีเส้นสายการเมือง งานนี้บอกได้ว่ายากค่ะ เก้าอี้นายแบงก์รัฐสงวนไว้สำหรับคนมีเส้นเท่านั้น พวกเกาเหลาเป็นแค่ผู้บริหารไปเถอะ